LH Bank จับมือ เมืองไทยประกันชีวิต เปิดตัวประกันยูนิตลิงค์
LH Bank จับมือ เมืองไทยประกันชีวิต เปิดตัวประกันยูนิตลิงค์ ตอบโจทย์ทุกไลฟ์สไตล์
1 ก.พ. 2564

ธนาคารแลนด์ แอนด์ เฮ้าส์ ร่วมกับ เมืองไทยประกันชีวิต ผสานความเชี่ยวชาญด้านการเงินและ ด้านประกันชีวิต ด้วยการเปิดตัวประกันยูนิตลิงค์ “แอล เอช แบงก์ เฟล็กซี่ อินเวสท์ ลิงค์ (LH Bank Flexi Invest Link)” ซึ่งเป็นประกันชีวิตควบการลงทุนที่สามารถปรับเปลี่ยนสัดส่วนการลงทุนได้ตามความต้องการ โดยมีทีมที่ปรึกษาทางการเงินให้คำแนะนำเพื่อตอบโจทย์การสร้างผลตอบแทนที่ดีผ่านการลงทุนใน กองทุนรวมที่ได้คัดสรรมาให้เหมาะกับความต้องการของลูกค้า
นางสาวชมภูนุช ปฐมพร กรรมการผู้จัดการ ธนาคารแลนด์ แอนด์ เฮ้าส์ จำกัด (มหาชน) (LH Bank) เปิดเผยว่า จากสถานการณ์การระบาดของไวรัสโควิด-19 ทำให้พฤติกรรมการซื้อผลิตภัณฑ์ประกันชีวิตเปลี่ยนไป โดยลูกค้าต้องการความยืดหยุ่นและสภาพคล่องมากขึ้น แต่แบบประกันทั่วไปไม่สามารถตอบโจทย์ได้ ธนาคารจึงนำความเชี่ยวชาญด้านการเงินผนวกกับความเชี่ยวชาญด้านประกันชีวิตของ บริษัท เมืองไทยประกันชีวิต จำกัด (มหาชน) เปิดตัวประกันชีวิตควบการลงทุน “แอล เอช แบงก์ เฟล็กซี่ อินเวสท์ ลิงค์ (LH Bank Flexi Invest Link)” ซึ่งเป็นผลิตภัณฑ์ประกันชีวิตที่ให้ทั้งความคุ้มครองชีวิตและโอกาสสร้างผลตอบแทนจากการลงทุน เพื่อตอบโจทย์เป้าหมายในชีวิต เช่น การวางแผนเกษียณ การวางแผนสุขภาพในระยะยาว และการสร้างหลักประกันให้ทายาท โดยมีทีมที่ปรึกษาทางการเงินและนักวางแผนการเงิน (Wealth Advisory Banking) ให้บริการอย่างใกล้ชิดเพื่อให้ลูกค้าทุกกลุ่มได้เข้าถึงผลิตภัณฑ์ที่เหมาะกับตัวเอง ซึ่งผลิตภัณฑ์ดังกล่าวลูกค้าสามารถปรับเปลี่ยนความคุ้มครองชีวิต สุขภาพ การหยุดพักชำระเบี้ยประกันภัย หรือถอนเงินลงทุนออกบางส่วนจากกรมธรรม์ประกันภัย ถือได้ว่าเป็นผลิตภัณฑ์ที่มีความยืดหยุ่นสูง
“แอล เอช แบงก์ เฟล็กซี่ อินเวสท์ ลิงค์ (LH Bank Flexi Invest Link)” มี 2 แบบประกันให้เลือก ได้แก่
• แอล เอช แบงก์ เฟล็กซี่ อินเวสท์ ลิงค์ วัน พลัส (LH Bank Flexi Invest Link One+)สามารถทำประกันได้ตั้งแต่อายุ 30 วัน ถึงอายุ 80 ปี จ่ายเบี้ยประกันเพียงครั้งเดียว เริ่มต้นที่ 50,000 บาท คุ้มครองชีวิตยาวนานถึงอายุ 99 ปี เลือกความคุ้มครองชีวิตได้ตามความต้องการและไม่จำกัดจำนวนเงินเอาประกันภัยสูงสุด สามารถปรับเพิ่มหรือลดความคุ้มครองได้ปีละ 1 ครั้งโดยไม่มีค่าใช้จ่าย สำหรับเบี้ยประกันภัยหลักสามารถนำไปลงทุนในกองทุนรวมได้อย่างเต็มเม็ดเต็มหน่วย
• แอล เอช แบงก์ เฟล็กซี่ อินเวสท์ ลิงค์ ดีไซน์ (LH Bank Flexi Invest Link Design) สามารถทำประกันได้ตั้งแต่อายุ 30 วัน ถึงอายุ 70 ปี เบี้ยประกันภัยรายปีเริ่มต้นที่ 20,000 บาทต่อปี ชำระเบี้ยประกันภัยถึงอายุ 99 ปีและคุ้มครองชีวิตยาวนานถึงอายุ 99 ปี สามารถถอนเงินลงทุนบางส่วนออกจากกรมธรรม์หรือเลือกหยุดพักชำระเบี้ยประกันภัยได้ เพิ่มความอุ่นใจด้วยสัญญาเพิ่มเติมการประกันสุขภาพ อีลิท เฮลท์ (Elite health) เพื่อคุ้มครองค่าใช้จ่ายด้านสุขภาพ




ด้านนายสาระ ล่ำซำ กรรมการผู้จัดการและประธานเจ้าหน้าที่บริหาร บริษัท เมืองไทยประกันชีวิต จำกัด (มหาชน) กล่าวว่าความตื่นตัวของผู้บริโภคต่อการเตรียมความพร้อมทางการเงินเพื่อรองรับค่ารักษาพยาบาล ที่ปรับตัวสูงขึ้นตามความก้าวหน้าของเทคโนโลยีการแพทย์ ตลอดจนความต้องการวางแผนเกษียณและแผนสุขภาพในระยะยาว (Long Term Health Care) มีมากขึ้น ความร่วมมือระหว่างบริษัทกับธนาคารแลนด์ แอนด์ เฮ้าส์ จำกัด (มหาชน) เพื่อนำเสนอผลิตภัณฑ์ประกันชีวิตที่ทันสมัยและหลากหลาย ผ่านช่องทางการให้บริการต่างๆ ของธนาคารจะช่วยให้ลูกค้าสามารถเข้าถึงผลิตภัณฑ์และบริการได้สะดวกและง่าย ด้วยประสบการณ์ด้านการประกันชีวิตกว่า 70 ปี และความโดดเด่นของผลิตภัณฑ์ยูนิตลิงค์ของบริษัท ที่ตอบโจทย์ความต้องการของลูกค้าทุกกลุ่มซึ่งลูกค้าสามารถเลือกความคุ้มครองชีวิตได้ตามความต้องการ ไม่จำกัดจำนวนเงินเอาประกันภัยสูงสุด อีกทั้งยังเลือกการเพิ่มความคุ้มครองเพิ่มเติมด้านอื่นๆ ได้ ทำให้ลูกค้าออกแบบการชำระเบี้ยประกันภัย และวางแผนจัดการค่าใช้จ่ายเกี่ยวกับสุขภาพในอนาคตได้